
                                                                PATVIRTINTA
                                                                Kelmės rajono savivaldybės administracijos
                                                                direktoriaus 2026 m. rugpjūčio 26 d. įsakymu Nr. A-665 


KELMĖS RAJONO SAVIVALDYBĖS METŲ KULTŪROS DARBUOTOJO PREMIJOS SKYRIMO NUOSTATAI


I SKYRIUS
BENDROSIOS NUOSTATOS

1. Kelmės rajono savivaldybės metų kultūros darbuotojo (toliau – Metų kultūros darbuotojas) premija skiriama Kelmės rajono savivaldybės (toliau – Savivaldybė) kultūros darbuotojams už ilgametę, rajonui reikšmingą kultūrinę ir meninę veiklą ar pastarųjų trejų metų pasiekimus profesinėje arba visuomeninėje veikloje, indėlį į kultūros programos įgyvendinimą bei Kelmės rajono vardo garsinimą Lietuvoje, užsienyje.
2. Metų kultūros darbuotojo premijos (toliau – Premija) skyrimo tikslas – įvertinti Savivaldybės kultūros darbuotojų kompetencijas, veiklos rezultatus ir skatinti jų profesines bei kūrybines iniciatyvas.
3. Premijos steigėja – Kelmės rajono savivaldybės administracija (toliau – Savivaldybės administracija).
4. Metų kultūros darbuotojas apdovanojamas Savivaldybės mero padėkos raštu ir 500,00 Eur (penkių šimtų eurų) dydžio premija. Prie šios sumos gali prisidėti ir rėmėjai.
5. Premija Kelmės rajono savivaldybės administracijos direktoriaus (toliau – Savivaldybės administracijos direktorius) įsakymu skiriama iš Kelmės rajono savivaldybės kultūros ir sporto programai, priemonei 3.1.3.6, skirtų savivaldybės biudžeto asignavimų.
[bookmark: _Hlk190182347]6. Premija įteikiama šventiniame renginyje, skirtame pagerbti kultūros darbuotojus. Iš kiekvienos kultūros įstaigos kasmet galima siūlyti tik po vieną kandidatą. Premija gali būti neteikiama, jei nėra kandidato, atitinkančio nuostatuose nurodytus reikalavimus. 

II SKYRIUS
KANDIDATŲ ATRANKOS KRITERIJAI

7. Kandidatams nustatomi atrankos kriterijai:
7.1. Kultūros centrų kultūros darbuotojų praktinės veiklos rodikliai: kultūros darbuotojo pasiekimai ir pažanga (kolektyvų pasirodymai Kelmės rajone, Lietuvoje, užsienyje, kultūriniai renginiai, konkursų rezultatai, surengtos parodos, etnokultūros puoselėjimas ir sklaida, naujų programų ir projektų inicijavimas ir įgyvendinimas).
7.2. Metodinė veikla (edukacinė veikla, metodinė medžiaga, kiti leidiniai ir priemonės), kvalifikacijos tobulinimas, patirties sklaida, dalyvavimas nacionaliniuose ir tarptautiniuose projektuose.
7.3. Aktyvus ir kūrybiškas darbas kultūros įstaigoje, diegiant dalykines ir metodines inovacijas.
7.4. Indėlis plėtojant bibliotekų veiklą, naujų bibliotekų paslaugų tobulinimo iniciatyvas, skleidžiant gerąją darbo patirtį rajono viešojoje bibliotekoje ir jos struktūriniuose teritoriniuose padaliniuose.
7.5. Indėlis muziejams kaupiant, saugant, tiriant ir populiarinant Kelmės krašto istorijos ir kultūros vertybes bei paveldo objektų išlaikymą ir naudojimą kultūros, švietimo, turizmo reikmėms.
7.6. Indėlis į teatro veiklą, puoselėjant, kuriant ir plėtojant profesionaliojo teatro tradicijas, formuojant ir pristatant visuomenei šiuolaikinio teatro tendencijas ir kryptis, kūrybiškai perteikiant pasaulio scenos meno kultūros vertybes.
7.7. Aktyvus dalyvavimas vietos bendruomenės, miesto, rajono, šalies kultūrinėje ir visuomeninėje veikloje (draugijų veikla, asociacijos, komisijos, konferencijos, konsultacijos, straipsniai leidiniuose, periodinėje spaudoje ir kt.).

III SKYRIUS
PREMIJOS SKYRIMO TVARKA

8. Kandidatus Metų kultūros darbuotojo premijai siūlo Kelmės rajono savivaldybės kultūros ir meno taryba, Kelmės rajono savivaldybės Žemaitės viešoji biblioteka, Kelmės rajono savivaldybės kultūros centrai, Kelmės mažasis teatras, Kelmės krašto muziejus, seniūnijos, vietos bendruomenės, jaunimo ir kitos nevyriausybinės organizacijos, pavieniai asmenys.
9. Kandidatai Premijai gauti teikiami (toliau – Teikimas) Kelmės rajono savivaldybės administracijos Švietimo, kultūros ir sporto skyriui (toliau – Švietimo, kultūros ir sporto skyrius) per 20 (dvidešimt) kalendorinių dienų nuo kvietimo teikti kandidatus paskelbimo savivaldybės internetinėje svetainėje, jeigu kandidatas atitinka ne mažiau kaip tris šių nuostatų 7 punkto kriterijus.
10. Teikime nurodoma:
10.1. Kandidato vardas, pavarė.
10.2. Darbovietė ir pareigos.
10.3. Pastarųjų trejų metų veiklos aprašas pagal kandidatų atrankos kriterijus.
11. Savivaldybės administracijos direktoriaus įsakymu sudaroma 5–7 narių Metų kultūros darbuotojo premijos skyrimo komisija (toliau – Komisija).
11.1. Komisijos nariais gali būti valstybės tarnautojai, švietimo, kultūros, seniūnijų, bendruomenių, jaunimo ir nevyriausybinių organizacijų atstovai. 
11.2. Premija pagal sudarytą kandidatų sąrašą skiriama Komisijos posėdyje atviro balsavimo būdu, prieš tai atrinkus kandidatus pagal šių nuostatų 7 punkto kriterijus. Premija skiriama kandidatui, gavusiam daugiausia balsų.
11.3. Vienodą balsų skaičių gavus dviem ar daugiau kandidatų, skelbiamas pakartotinis balsavimas.
11.4. Pakartotinio balsavimo metu kandidatams surinkus po lygiai balsų, sprendimą priima Komisijos pirmininkas.
11.5. Komisijos posėdis protokoluojamas, o posėdis yra teisėtas, jeigu jame dalyvauja du trečdaliai Komisijos narių.

IV SKYRIUS
PREMIJOS ĮTEIKIMAS IR VISUOMENĖS INFORMAVIMAS

12. Metų kultūros darbuotojo premija ir Savivaldybės mero padėkos raštas iškilmingai įteikiami šventiniame renginyje, skirtame pagerbti kultūros darbuotojus.
13. Kultūros darbuotojas, gavęs Metų kultūros darbuotojo premiją, trejus metus negali būti siūlomas kandidatu kitai Metų kultūros darbuotojo premijai gauti. 
14. Informacija apie suteiktą Metų kultūros darbuotojo premiją skelbiama Kelmės rajono savivaldybės interneto svetainėje, kitose žiniasklaidos priemonėse.


V SKYRIUS
BAIGIAMOSIOS NUOSTATOS

15. Šie nuostatai keičiami ar papildomi Savivaldybės administracijos direktoriaus ar Švietimo, kultūros ir sporto skyriaus teikimu. 
__________________________
